CELEX: 
Language: el
Date: 2021-02-19 00:00:00
Title: ΚΑΤ’ ΕΞΟΥΣΙΟΔΟΤΗΣΗ ΚΑΝΟΝΙΣΜΟΣ (ΕΕ) …/... ΤΗΣ ΕΠΙΤΡΟΠΗΣ για την τροποποίηση του κατ’ εξουσιοδότηση κανονισμού (ΕΕ) αριθ. 640/2014 όσον αφορά τους κανόνες σχετικά με τις περιπτώσεις μη συμμόρφωσης σε σχέση με το σύστημα αναγνώρισης και καταγραφής των βοοειδών και των αιγοπροβάτων και με τον υπολογισμό του επιπέδου των διοικητικών κυρώσεων όσον αφορά τα δηλωθέντα ζώα στο πλαίσιο καθεστώτων ενίσχυσης για ζώα ή μέτρων στήριξης που αφορούν ζώα

ΑΙΤΙΟΛΟΓΙΚΗ ΕΚΘΕΣΗ
            
            
               1.ΠΛΑΙΣΙΟ ΤΗΣ ΚΑΤ’ ΕΞΟΥΣΙΟΔΟΤΗΣΗ ΠΡΑΞΗΣ
            
            
               Η πρόταση απλούστευσης που περιλαμβάνεται στην παρούσα κατ’ εξουσιοδότηση πράξη, στον τομέα των άμεσων ενισχύσεων και του ολοκληρωμένου συστήματος διαχείρισης και ελέγχου (ΟΣΔΕ), αφορά τον τομέα των διοικητικών κυρώσεων για καθεστώτα άμεσων ενισχύσεων για ζώα και μέτρα αγροτικής ανάπτυξης. Οι προτεινόμενες αλλαγές θα ισχύουν μόνο για τον υπολογισμό των πληρωμών και την επιβολή διοικητικών κυρώσεων και δεν θα επηρεάσουν τους τομεακούς κανόνες και τους κανόνες πολλαπλής συμμόρφωσης.
            
            
               2.ΔΙΑΒΟΥΛΕΥΣΕΙΣ ΠΡΙΝ ΑΠΟ ΤΗΝ ΕΚΔΟΣΗ ΤΗΣ ΠΡΑΞΗΣ
            
            
               Η πρωτοβουλία αποτελεί συνέχεια προηγούμενων προσπαθειών για τη βελτίωση και την απλούστευση των κατ’ εξουσιοδότηση και των εκτελεστικών κανόνων που σχετίζονται με τη διαχείριση και τον έλεγχο της Κοινής Γεωργικής Πολιτικής.
            
            
               Οι προτάσεις αυτές βασίζονται στον εσωτερικό έλεγχο και τις εν εξελίξει διαβουλεύσεις με τα κράτη μέλη σχετικά με την πιθανή απλούστευση του συστήματος διοικητικών κυρώσεων στο πλαίσιο της προαιρετικής συνδεδεμένης στήριξης για μέτρα που αφορούν ζώα.
            
            
               Τα έγγραφα σχετικά με τη γραπτή διαβούλευση διαβιβάστηκαν ταυτόχρονα στο Ευρωπαϊκό Κοινοβούλιο και το Συμβούλιο, όπως προβλέπεται στην κοινή αντίληψη σχετικά με τις κατ’ εξουσιοδότηση πράξεις. Η πρόταση δημοσιεύθηκε για δημόσιες παρατηρήσεις στη διαδικτυακή πύλη για τη βελτίωση της νομοθεσίας, από τις 9 Οκτωβρίου έως τις 6 Νοεμβρίου 2020· ελήφθησαν δύο παρατηρήσεις, αλλά χωρίς σχόλια σχετικά με τα συγκεκριμένα νομικά στοιχεία της πρότασης, με αποτέλεσμα να μην δοθεί περαιτέρω συνέχεια σε σχέση με την έγκριση της εν λόγω πρωτοβουλίας.
            
            
               3.ΝΟΜΙΚΑ ΣΤΟΙΧΕΙΑ ΤΗΣ ΚΑΤ’ ΕΞΟΥΣΙΟΔΟΤΗΣΗ ΠΡΑΞΗΣ
            
            
               Ο παρών κατ’ εξουσιοδότηση κανονισμός περιέχει κατάλογο προτάσεων απλούστευσης οι οποίες αφορούν τις άμεσες ενισχύσεις και το ΟΣΔΕ.
            
            
               Τα βασικά νομικά στοιχεία της παρούσας κατ’ εξουσιοδότηση πράξης είναι τα ακόλουθα:
            
            
               Εναρμόνιση των κανόνων για τη συνεκτίμηση των περιπτώσεων μη συμμόρφωσης όσον αφορά το σύστημα αναγνώρισης και καταγραφής των βοοειδών και των αιγοπροβάτων (άρθρο 30).
            
            
               Αποσαφήνιση της αρχής των εκπρόθεσμων κοινοποιήσεων συμβάντων που αφορούν τα ζώα στην κεντρική βάση δεδομένων, όταν οι εκπρόθεσμες κοινοποιήσεις πραγματοποιήθηκαν πριν από την έναρξη της περιόδου υποχρεωτικής κατοχής/την ημερομηνία αναφοράς (άρθρο 30).
            
            
               Θέσπιση ανώτατου ορίου τριών ζώων για τα οποία διαπιστώνεται ότι δεν έχουν προσδιοριστεί, χωρίς την επιβολή διοικητικών κυρώσεων (άρθρο 31).
            
            
               Προσαρμογή των διοικητικών κυρώσεων όταν διαπιστώνεται ότι δεν έχουν προσδιοριστεί περισσότερα από τρία ζώα (άρθρο 31).
            
            
               Εφαρμόζεται σε σχέση με τις αιτήσεις ενίσχυσης, τις αιτήσεις στήριξης και τις αιτήσεις πληρωμής οι οποίες αφορούν τα έτη υποβολής αιτήσεων ή τις περιόδους πριμοδότησης που αρχίζουν από την 1η Ιανουαρίου 2021.
            
            
               ΚΑΤ’ ΕΞΟΥΣΙΟΔΟΤΗΣΗ ΚΑΝΟΝΙΣΜΟΣ (ΕΕ) …/... ΤΗΣ ΕΠΙΤΡΟΠΗΣ
            
            
               της 19.2.2021
            
            
               για την τροποποίηση του κατ’ εξουσιοδότηση κανονισμού  (ΕΕ) αριθ. 640/2014 όσον αφορά τους κανόνες σχετικά με τις περιπτώσεις μη συμμόρφωσης σε σχέση με το σύστημα αναγνώρισης και καταγραφής των βοοειδών και των αιγοπροβάτων και με τον υπολογισμό του επιπέδου των διοικητικών κυρώσεων όσον αφορά τα δηλωθέντα ζώα στο πλαίσιο καθεστώτων ενίσχυσης για ζώα ή μέτρων στήριξης που αφορούν ζώα
            
            
               Η ΕΥΡΩΠΑΪΚΗ ΕΠΙΤΡΟΠΗ,
            
         
         
            
               Έχοντας υπόψη τη Συνθήκη για τη λειτουργία της Ευρωπαϊκής Ένωσης,
            
            
               Έχοντας υπόψη τον κανονισμό (ΕΕ) αριθ. 1306/2013 του Ευρωπαϊκού Κοινοβουλίου και του Συμβουλίου, της 17ης Δεκεμβρίου 2013, σχετικά με τη χρηματοδότηση, τη διαχείριση και την παρακολούθηση της κοινής γεωργικής πολιτικής και την κατάργηση των κανονισμών (ΕΟΚ) αριθ. 352/78, (ΕΚ) αριθ. 165/94, (ΕΚ) αριθ. 2799/98, (ΕΚ) αριθ. 814/2000, (ΕΚ) αριθ. 1290/2005 και (ΕΚ) αριθ. 485/2008 του Συμβουλίου
                  1
               , και ιδίως το άρθρο 63 παράγραφος 4, το άρθρο 64 παράγραφος 6 και το άρθρο 77 παράγραφος 7, 
            
            
               Εκτιμώντας τα ακόλουθα:
            
            
               (1)Το άρθρο 30 του κατ’ εξουσιοδότηση κανονισμού  (ΕΕ) αριθ. 640/2014 της Επιτροπής
                  2
                περιέχει κανόνες για τον καθορισμό του αριθμού των προσδιορισθέντων ζώων για τους σκοπούς της προαιρετικής συνδεδεμένης στήριξης βάσει αιτήσεων ενίσχυσης για ζώα στο πλαίσιο καθεστώτων ενίσχυσης για ζώα ή στήριξης της αγροτικής ανάπτυξης βάσει αιτήσεων πληρωμής στο πλαίσιο μέτρων στήριξης που αφορούν ζώα. Ειδικότερα, καθορίζει κανόνες για τις περιπτώσεις μη συμμόρφωσης σε σχέση με το σύστημα αναγνώρισης και καταγραφής των βοοειδών και των αιγοπροβάτων. Ο κανονισμός (ΕΚ) αριθ. 21/2004 του Συμβουλίου
                  3
                προβλέπει ότι τα κράτη μέλη πρέπει να θεσπίσουν σύστημα αναγνώρισης και καταγραφής των αιγοπροβάτων. Δεδομένου ότι το εν λόγω σύστημα αναγνώρισης και καταγραφής περιλαμβάνει απαιτήσεις παρόμοιες με εκείνες του συστήματος αναγνώρισης και καταγραφής των βοοειδών, όπως καθορίζεται στον κανονισμό (ΕΚ) αριθ. 1760/2000 του Ευρωπαϊκού Κοινοβουλίου και του Συμβουλίου
                  4
               , είναι σκόπιμο να εναρμονιστούν οι κανόνες προκειμένου να ληφθούν υπόψη οι περιπτώσεις μη συμμόρφωσης που σχετίζονται με το σύστημα αναγνώρισης και καταγραφής των εν λόγω τριών κατηγοριών ζώων. Στο πλαίσιο αυτό, είναι σκόπιμο να αντικατασταθεί η αναφορά στα «ενώτια» με αναφορά στα «μέσα αναγνώρισης» σύμφωνα με τους δύο αυτούς κανονισμούς.  
            
            
               (2)Λαμβανομένης υπόψη της εξέλιξης του ολοκληρωμένου συστήματος διαχείρισης και ελέγχου και για λόγους απλούστευσης, είναι σκόπιμο να προσαρμοστούν οι διοικητικές κυρώσεις όσον αφορά τα καθεστώτα ενισχύσεων για ζώα και τα μέτρα στήριξης που αφορούν ζώα, οι οποίες προβλέπονται στο άρθρο 31 του κατ’ εξουσιοδότηση κανονισμού (ΕΕ) αριθ. 640/2014, με την εξαίρεση από την επιβολή διοικητικών κυρώσεων έως τριών ζώων για τα οποία διαπιστώνεται ότι δεν έχουν προσδιοριστεί, εφόσον μπορούν να ταυτοποιηθούν ατομικώς με αναγνωριστικά μέσα ή δικαιολογητικά έγγραφα, και με την προσαρμογή του επιπέδου των κυρώσεων που πρέπει να επιβάλλονται σε περίπτωση που διαπιστώνεται ότι δεν έχουν προσδιοριστεί περισσότερα από τρία ζώα. 
            
            
               (3)Σύμφωνα με το άρθρο 53 παράγραφος 4 του κατ’ εξουσιοδότηση κανονισμού (ΕΕ) αριθ. 639/2014
                  5
               , σε περίπτωση που το μέτρο συνδεδεμένης στήριξης αφορά βοοειδή και/ή αιγοπρόβατα, τα κράτη μέλη καθορίζουν ως προϋπόθεση επιλεξιμότητας για τη χορήγηση της στήριξης, τις απαιτήσεις για την αναγνώριση και την καταγραφή των ζώων που προβλέπονται στον κανονισμό (ΕΚ) αριθ. 1760/2000 ή στον κανονισμό (ΕΚ) αριθ. 21/2004 αντιστοίχως. Επιπλέον, σύμφωνα με τους εν λόγω κανονισμούς, τα συμβάντα που αφορούν ζώα, όπως οι γεννήσεις, οι θάνατοι και οι μετακινήσεις, πρέπει να κοινοποιούνται στην ηλεκτρονική βάση δεδομένων εντός ορισμένων προθεσμιών. Η μη τήρηση των εν λόγω προθεσμιών θεωρείται μη συμμόρφωση όσον αφορά το συγκεκριμένο ζώο. Ωστόσο, προκειμένου να διασφαλιστεί η αναλογικότητα και με την επιφύλαξη άλλων όρων επιλεξιμότητας που καθορίζονται από το κράτος μέλος, τα βοοειδή και τα αιγοπρόβατα θα πρέπει να θεωρούνται επιλέξιμα για ενίσχυση ή στήριξη χωρίς την επιβολή διοικητικών κυρώσεων εφόσον έχει πραγματοποιηθεί εκπρόθεσμη κοινοποίηση συμβάντος ζώου πριν από την έναρξη της περιόδου υποχρεωτικής κατοχής ή πριν από μια συγκεκριμένη ημερομηνία αναφοράς, όπως καθορίζεται από το κράτος μέλος σύμφωνα με το άρθρο 53 παράγραφος 4 του κατ’ εξουσιοδότηση κανονισμού (ΕΕ) αριθ. 639/2014.
            
            
               (4)Για λόγους σαφήνειας και απλούστευσης, η διατύπωση του άρθρου 31 παράγραφος 3 του κατ’ εξουσιοδότηση κανονισμού (ΕΕ) αριθ. 640/2014 θα πρέπει να εναρμονιστεί μεταξύ του συστήματος βάσει αιτήσεων και του συστήματος χωρίς υποβολή αιτήσεων. 
            
            
               (5)Συνεπώς, ο κατ’ εξουσιοδότηση κανονισμός (ΕΕ) αριθ. 640/2014 θα πρέπει να τροποποιηθεί αναλόγως.
            
            
               (6)Προκειμένου να δοθεί στα κράτη μέλη επαρκής χρόνος για να προσαρμόσουν τα συστήματά τους για την εφαρμογή των τροποποιημένων κανόνων, ο παρών κανονισμός θα πρέπει να εφαρμόζεται σε σχέση με τις αιτήσεις ενίσχυσης, τις αιτήσεις στήριξης και τις αιτήσεις πληρωμής που υποβάλλονται για τα έτη υποβολής αιτήσεων ή τις περιόδους πριμοδότησης που αρχίζουν από την 1η Ιανουαρίου 2021,
            
            
               ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
            
            
               Άρθρο 1
            
            
               Ο κατ’ εξουσιοδότηση κανονισμός (ΕΕ) αριθ. 640/2014 τροποποιείται ως εξής:
            
            
               (1)Το άρθρο 30 τροποποιείται ως εξής:
            
            
               α)η παράγραφος 4 αντικαθίσταται από το ακόλουθο κείμενο:
            
            
               «4. 
                     Όταν διαπιστώνονται περιπτώσεις μη συμμόρφωσης όσον αφορά το σύστημα αναγνώρισης και καταγραφής των βοοειδών και των αιγοπροβάτων ισχύουν τα ακόλουθα:
            
            
               α)βοοειδές το οποίο είναι παρόν σε εκμετάλλευση και έχει απολέσει ένα από τα δύο μέσα αναγνώρισης θεωρείται ότι έχει προσδιοριστεί, υπό τον όρο ότι αναγνωρίζεται σαφώς και ατομικώς βάσει των άλλων στοιχείων του συστήματος αναγνώρισης και καταγραφής των βοοειδών που αναφέρονται στο άρθρο 3 πρώτο εδάφιο στοιχεία β), γ) και δ) του κανονισμού (ΕΚ) αριθ. 1760/2000·
            
            
               β)αιγοπρόβατο που είναι παρόν στην εκμετάλλευση και έχει απολέσει ένα από τα δύο μέσα αναγνώρισης θεωρείται ότι έχει προσδιοριστεί, υπό τον όρο ότι μπορεί να αναγνωριστεί με ένα πρώτο μέσο αναγνώρισης σύμφωνα με το άρθρο 4 παράγραφος 2 στοιχείο α) του κανονισμού (ΕΚ) αριθ. 21/2004 και υπό τον όρο ότι πληρούνται όλες οι άλλες απαιτήσεις του συστήματος αναγνώρισης και καταγραφής των αιγοπροβάτων·
            
            
               γ)στις περιπτώσεις που ένα μόνο βοοειδές ή αιγοπρόβατο που είναι παρόν στην εκμετάλλευση έχει απολέσει και τα δύο μέσα αναγνώρισης, θεωρείται ότι έχει προσδιοριστεί, υπό τον όρο ότι μπορεί να αναγνωριστεί ατομικώς με βάση το μητρώο, το διαβατήριο ζώου, κατά περίπτωση, τη βάση δεδομένων ή οποιοδήποτε άλλο μέσο προβλέπει ο κανονισμός (ΕΚ) αριθ. 1760/2000 ή ο κανονισμός (ΕΚ) αριθ. 21/2004, αντιστοίχως, και υπό τον όρο ότι ο κάτοχος του ζώου μπορεί να αποδείξει ότι έχει ήδη λάβει μέτρα για τη διόρθωση της κατάστασης πριν από την αναγγελία του επιτόπιου ελέγχου·
            
            
               δ)εάν διαπιστωθούν περιπτώσεις μη συμμόρφωσης που αφορούν εσφαλμένες καταχωρίσεις στο μητρώο, στα διαβατήρια ζώων ή στην ηλεκτρονική βάση δεδομένων για ζώα, όμως δεν είναι σημαντικές για την επαλήθευση της τήρησης των όρων επιλεξιμότητας, πλην εκείνων που αναφέρονται στο άρθρο 53 παράγραφος 4 του κατ’ εξουσιοδότηση κανονισμού (ΕΕ) αριθ. 639/2014 στο πλαίσιο του συγκεκριμένου καθεστώτος ενίσχυσης ή μέτρου στήριξης, το συγκεκριμένο ζώο θεωρείται ότι δεν έχει προσδιοριστεί μόνον εάν οι εν λόγω εσφαλμένες καταχωρίσεις διαπιστωθούν κατά τη διενέργεια τουλάχιστον δύο ελέγχων σε διάστημα 24 μηνών. Σε όλες τις άλλες περιπτώσεις, τα συγκεκριμένα ζώα θεωρούνται ως μη προσδιορισθέντα μετά την πρώτη διαπίστωση·
            
            
               ε)όταν οι διαπιστωθείσες περιπτώσεις μη συμμόρφωσης αφορούν εκπρόθεσμες κοινοποιήσεις συμβάντων που αφορούν ζώα στην ηλεκτρονική βάση δεδομένων, το εν λόγω ζώο θεωρείται ότι έχει προσδιοριστεί εάν η κοινοποίηση πραγματοποιήθηκε πριν από την έναρξη της περιόδου υποχρεωτικής κατοχής ή πριν από την ημερομηνία αναφοράς που καθορίζεται σύμφωνα με το άρθρο 53 παράγραφος 4 του κατ’ εξουσιοδότηση κανονισμού (ΕΕ) αριθ. 639/2014.
            
         
         
            
               Οι καταχωρίσεις και οι δηλώσεις στο σύστημα αναγνώρισης και καταγραφής των βοοειδών και των αιγοπροβάτων μπορούν να αναπροσαρμοστούν ανά πάσα στιγμή σε περιπτώσεις πρόδηλων σφαλμάτων που αναγνωρίζονται από την αρμόδια αρχή.»·
            
            
               β)η παράγραφος 5 απαλείφεται.
            
            
               (2)Το άρθρο 31 αντικαθίσταται από το ακόλουθο κείμενο:
            
            
                «Άρθρο 31
            
            
               Διοικητικές κυρώσεις σχετικά με ζώα στο πλαίσιο των καθεστώτων ενισχύσεων για ζώα ή των μέτρων στήριξης που αφορούν ζώα
            
            
               1. Το συνολικό ποσό της ενίσχυσης ή της στήριξης που δικαιούται ο δικαιούχος στο πλαίσιο καθεστώτος ενίσχυσης για ζώα ή μέτρου στήριξης που αφορά ζώα ή τύπου ενέργειας δυνάμει του εν λόγω μέτρου στήριξης για το συγκεκριμένο έτος υποβολής αιτήσεων καταβάλλεται με βάση τον αριθμό των ζώων που έχουν προσδιοριστεί σύμφωνα με το άρθρο 30 παράγραφος 3, υπό τον όρο ότι κατά τους διοικητικούς ή επιτόπιους ελέγχους:
            
            
               α)δεν διαπιστώνονται περισσότερα από τρία ζώα που δεν έχουν προσδιοριστεί, και 
            
            
               β)τα ζώα που δεν έχουν προσδιοριστεί μπορούν να αναγνωρίζονται ατομικώς με οποιοδήποτε μέσο προβλέπεται στον κανονισμό (ΕΚ) αριθ. 1760/2000 ή στον κανονισμό (ΕΚ) αριθ. 21/2004.
            
            
               2. Εάν δεν έχουν προσδιοριστεί περισσότερα από τρία ζώα, το συνολικό ποσό της ενίσχυσης ή της στήριξης, το οποίο δικαιούται ο δικαιούχος στο πλαίσιο του καθεστώτος ενίσχυσης ή μέτρου στήριξης ή τύπου ενέργειας δυνάμει του εν λόγω μέτρου στήριξης που αναφέρεται στην παράγραφο 1 για το συγκεκριμένο έτος υποβολής αιτήσεων, μειώνεται κατά:
            
            
               α)το ποσοστό που καθορίζεται σύμφωνα με την παράγραφο 3, εάν αυτό δεν υπερβαίνει το 20 %·
            
            
               β)το διπλάσιο του ποσοστού που καθορίζεται σύμφωνα με την παράγραφο 3, εάν αυτό υπερβαίνει το 20 %, χωρίς όμως να υπερβαίνει το 30 %.
            
            
               Εάν το ποσοστό που καθορίζεται σύμφωνα με την παράγραφο 3 υπερβαίνει το 30 %, δεν χορηγείται η ενίσχυση ή στήριξη την οποία θα δικαιούτο ο δικαιούχος σύμφωνα με το άρθρο 30 παράγραφος 3 στο πλαίσιο του καθεστώτος ενίσχυσης ή μέτρου στήριξης ή τύπου ενέργειας δυνάμει του εν λόγω μέτρου στήριξης για το συγκεκριμένο έτος υποβολής αιτήσεων.
            
            
               Εάν το ποσοστό που καθορίζεται σύμφωνα με την παράγραφο 3 υπερβαίνει το 50 %, δεν χορηγείται η ενίσχυση ή στήριξη την οποία θα δικαιούτο ο δικαιούχος σύμφωνα με το άρθρο 30 παράγραφος 3 στο πλαίσιο του καθεστώτος ενίσχυσης ή μέτρου στήριξης ή τύπου ενέργειας δυνάμει του εν λόγω μέτρου στήριξης για το συγκεκριμένο έτος υποβολής αιτήσεων. Επιπροσθέτως, ο δικαιούχος υπόκειται σε πρόσθετη κύρωση ισόποση με την ενίσχυση που αντιστοιχεί στη διαφορά μεταξύ του αριθμού ζώων που δηλώθηκαν και του αριθμού ζώων που έχουν προσδιοριστεί σύμφωνα με το άρθρο 30 παράγραφος 3. Εάν το εν λόγω ποσό δεν μπορεί να αποτελέσει εξ ολοκλήρου αντικείμενο συμψηφισμού κατά τη διάρκεια των τριών ημερολογιακών ετών που έπονται του ημερολογιακού έτους της διαπίστωσης, σύμφωνα με το άρθρο 28 του εκτελεστικού κανονισμού (ΕΕ) αριθ. 908/2014, το υπόλοιπο διαγράφεται.
            
            
               Για είδη ζώων πλην εκείνων που αναφέρονται στο άρθρο 30 παράγραφος 4 του παρόντος κανονισμού, τα κράτη μέλη μπορούν να αποφασίσουν να καθορίσουν αριθμό ζώων διαφορετικό από το ανώτατο όριο των τριών ζώων που προβλέπεται στις παραγράφους 1 και 2 του παρόντος άρθρου. Κατά τον προσδιορισμό του εν λόγω αριθμού, τα κράτη μέλη διασφαλίζουν ότι ο αριθμός είναι κατ’ ουσίαν ισοδύναμος με το εν λόγω ανώτατο όριο λαμβάνοντας υπόψη, μεταξύ άλλων, τις μονάδες ζωικού κεφαλαίου και/ή το ποσό της χορηγούμενης ενίσχυσης ή στήριξης. 
            
            
               3. Για τον καθορισμό των ποσοστών που αναφέρονται στην παράγραφο 2, ο αριθμός των ζώων καθεστώτος ενίσχυσης ή μέτρου στήριξης ή τύπου ενέργειας για τα οποία διαπιστώνεται ότι δεν έχουν προσδιοριστεί διαιρείται με τον αριθμό των ζώων που έχουν προσδιοριστεί για το εν λόγω καθεστώς ενίσχυσης ή μέτρο στήριξης ή τύπο ενέργειας δυνάμει του εν λόγω μέτρου στήριξης για το συγκεκριμένο έτος υποβολής αιτήσεων.
            
            
               4. Εάν ο υπολογισμός του συνολικού ποσού ενίσχυσης ή στήριξης που δικαιούται ο δικαιούχος στο πλαίσιο καθεστώτος ενίσχυσης ή μέτρου στήριξης ή τύπου ενέργειας δυνάμει του εν λόγω μέτρου στήριξης για το συγκεκριμένο έτος υποβολής αιτήσεων βασίζεται στον αριθμό των ημερών κατά τις οποίες τα ζώα που πληρούν τους όρους επιλεξιμότητας είναι παρόντα στην εκμετάλλευση, τότε ο υπολογισμός του αριθμού των ζώων για τα οποία διαπιστώνεται ότι δεν έχουν προσδιοριστεί, όπως αναφέρεται στην παράγραφο 2, βασίζεται επίσης στον αριθμό των ημερών κατά τις οποίες τα εν λόγω ζώα είναι παρόντα στην εκμετάλλευση.»
            
            
               Άρθρο 2
            
            
               Έναρξη ισχύος και εφαρμογή
            
            
               Ο παρών κανονισμός αρχίζει να ισχύει την τρίτη ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.
            
            
               Εφαρμόζεται σε σχέση με τις αιτήσεις ενίσχυσης, τις αιτήσεις στήριξης και τις αιτήσεις πληρωμής οι οποίες υποβάλλονται για τα έτη υποβολής αιτήσεων ή τις περιόδους πριμοδότησης που αρχίζουν από την 1η Ιανουαρίου 2021.
            
         
         
            
               Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
            
            
               Βρυξέλλες, 19.2.2021
            
            
               
                     Για την Επιτροπή
               
               
                     Η Πρόεδρος
                     Ursula VON DER LEYEN
               
            
         
         
            
                  
                     (1)
                  
                        ΕΕ L 347 της 20.12.2013, σ. 549. 
               
               
                  
                     (2)
                  
                        Κατ’ εξουσιοδότηση κανονισμός (ΕΕ) αριθ. 640/2014 της Επιτροπής, της 11ης Μαρτίου 2014, για τη συμπλήρωση του κανονισμού (ΕΕ) αριθ. 1306/2013 του Ευρωπαϊκού Κοινοβουλίου και του Συμβουλίου όσον αφορά το ολοκληρωμένο σύστημα διαχείρισης και ελέγχου και τους όρους απόρριψης ή ανάκτησης πληρωμών καθώς και τις διοικητικές κυρώσεις που εφαρμόζονται στις άμεσες ενισχύσεις, τη στήριξη της αγροτικής ανάπτυξης και την πολλαπλή συμμόρφωση (ΕΕ L 181 της 20.6.2014, σ. 48).
               
               
                  
                     (3)
                  
                        Κανονισμός (ΕΚ) αριθ. 21/2004 του Συμβουλίου, της 17ης Δεκεμβρίου 2003, για τη θέσπιση συστήματος αναγνώρισης και καταγραφής των αιγοπροβάτων και για την τροποποίηση του κανονισμού (ΕΚ) αριθ. 1782/2003 και των οδηγιών 92/102/ΕΟΚ και 64/432/ΕΟΚ (ΕΕ L 5 της 9.1.2004, σ. 8).
               
               
                  
                     (4)
                  
                        Κανονισμός (ΕΚ) αριθ. 1760/2000 του Ευρωπαϊκού Κοινοβουλίου και του Συμβουλίου, της 17ης Ιουλίου 2000, για τη θέσπιση συστήματος αναγνώρισης και καταγραφής των βοοειδών και την επισήμανση του βοείου κρέατος και των προϊόντων με βάση το βόειο κρέας, καθώς και για την κατάργηση του κανονισμού (ΕΚ) αριθ. 820/97 του Συμβουλίου (ΕΕ L 204 της 11.8.2000, σ. 1).
               
               
                  
                     (5)
                  
                        Κατ’ εξουσιοδότηση κανονισμός (ΕΕ) αριθ. 639/2014 της Επιτροπής, της 11ης Μαρτίου 2014, για τη συμπλήρωση του κανονισμού (ΕΕ) αριθ. 1307/2013 του Ευρωπαϊκού Κοινοβουλίου και του Συμβουλίου περί θεσπίσεως κανόνων για άμεσες ενισχύσεις στους γεωργούς βάσει καθεστώτων στήριξης στο πλαίσιο της κοινής γεωργικής πολιτικής και για την τροποποίηση του παραρτήματος X του εν λόγω κανονισμού (ΕΕ L 181 της 20.6.2014, σ. 1).